CELEX: 32017D0805(01)
Language: bg
Date: 2017-08-03 00:00:00
Title: Решение за изпълнение на Комисията от 3 август 2017 година за публикуване в Официален вестник на Европейския съюз на заявлението за изменение на продуктовата спецификация на наименование от лозаро-винарския сектор, посочено в член 105 от Регламент (ЕС) № 1308/2013 на Европейския парламент и на Съвета (Montravel (ЗНП)

5.8.2017   
            
            
               BG
            
            
               Официален вестник на Европейския съюз
            
            
               C 255/10
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 3 август 2017 година
   за публикуване в Официален вестник на Европейския съюз на заявлението за изменение на продуктовата спецификация на наименование от лозаро-винарския сектор, посочено в член 105 от Регламент (ЕС) № 1308/2013 на Европейския парламент и на Съвета
   (Montravel (ЗНП)
   (2017/C 255/12)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 97, параграф 3 от него,
   като има предвид, че:
   
               (1)
            
            
               В съответствие с член 105 от Регламент (ЕС) № 1308/2013 Франция подаде заявление за изменение на продуктовата спецификация на наименованието „Montravel“.
            
         
               (2)
            
            
               Комисията разгледа това заявление и установи, че условията, предвидени в членове 93—96, член 97, параграф 1 и членове 100, 101 и 102 от Регламент (ЕС) № 1308/2013, са изпълнени.
            
         
               (3)
            
            
               За да се даде възможност за подаване на декларации за възражение в съответствие с член 98 от Регламент (ЕС) № 1308/2013, заявлението за изменение на продуктовата спецификация на наименованието „Montravel“ следва да се публикува в Официален вестник на Европейския съюз,
               
            
         РЕШИ:
   Член единствен
   Заявлението за изменение на продуктовата спецификация на наименованието „Montravel“ (ЗНП) в съответствие с член 105 от Регламент (ЕС) № 1308/2013 се съдържа в приложението към настоящото решение.
   В съответствие с член 98 от Регламент (ЕС) № 1308/2013 в срок от два месеца от датата на публикуване на настоящото решение в Официален вестник на Европейския съюз може да се подават възражения срещу изменението на продуктовата спецификация, посочено в първата алинея от настоящия член.
   
      Съставено в Брюксел на 3 август 2017 година.
      
         
            За Комисията
         
         Phil HOGAN
         
            Член на Комисията
         
      
   
   
      (1)  ОВ L 347, 20.12.2013 г., стр. 671.
   
      ПРИЛОЖЕНИЕ
      
         „MONTRAVEL“
      
      
         AOP-FR-A0923-AM01
      
      
         Дата на подаване на заявлението: 22 декември 2014 г.
      
      ЗАЯВЛЕНИЕ ЗА ИЗМЕНЕНИЕ НА ПРОДУКТОВАТА СПЕЦИФИКАЦИЯ
      1.   Приложими правила по отношение на изменението:
      
      Член 105 от Регламент (ЕС) № 1308/2013 — изменение, което не е несъществено
      2.   Описание и основания за изменението
      
      2.1.   Географски район
      
      В глава 1, раздел IV, точка 1 от продуктовата спецификация географският район на производство е изменен, както следва: заличена е една община — Saint-Seurin de Prats, а две други — Le Fleix и Monfaucon, са добавени. В тези две общини хълмовете са неразделна част от масива, включен в първоначалния географски район, и имат същия геоложки профил, което не може да се каже за община Saint-Seurin-de-Prats, разположена изцяло в алувиалната долина на река Дордон.
      Изменена е точка 6 от единния документ.
      2.2.   Обособен парцелиран район
      
      В глава 1, раздел IV, точка 2 — в текста относно обособяването на парцелирания район, е добавена датата, на която компетентният национален орган е одобрил изменението на обособения парцелиран район в рамките на новоопределения географски район на производство, в резултат на това в продуктовата спецификация е добавена датата, на която се е произнесъл националният комитет. Напомня се, че обособяването на парцели представлява определяне, в рамките на географския район на производство, на парцели, които са подходящи за производството на разглеждания продукт с контролирано наименование за произход.
      Това изменение не касае единния документ.
      2.3.   Област в непосредствена близост
      
      Вследствие на изменението на географския район е изменена точка 3 от глава 1, раздел IV, в която се определя областта в непосредствена близост, където може да се осъществяват винификацията, обработването и съзряването на вината. На практика включването на двете нови общини — Le Fleix и Monfaucon — в географския район налага заличаването им от областта в непосредствена близост.
      И обратното, изключената от географския район община Saint-Seurin-de-Prats е включена в областта в непосредствена близост и е добавена в списъка на общините, като се имат предвид съществуващите винификационни практики.
      Изменена е точка 9 от единния документ.
      2.4.   Връзка с произхода
      
      Вследствие на изменението на географския район е направена корекция в продуктовата спецификация (в глава 1, раздел Х „Връзка с географския район“, точка 1 „Информация относно географския район“, първата алинея), като е коригиран броят на разположените в географския район на производство общини — числото „14“ е заменено с числото „15“.
      Следва да се има предвид, че тъй като геоложкият профил на добавените към географския район общини е същият, като профила, описан в текста относно връзката с произхода, този текст не е изменен.
      ЕДИНЕН ДОКУМЕНТ
      1.   Наименование/наименования
      
      Montravel
      2.   Вид географско означение
      
      ЗНП — Защитено наименование за произход
      3.   Категории лозаро-винарски продукти
      
      
               
                  1.
               
               
                  Вино
               
            4.   Описание на виното(ата)
      
      
         Бели вина
      
      Белите вина са резултат от купажирането на сортове грозде или на вина, получени от най-малко два основни сорта грозде. В рамките на различните купажи сортовете бяло грозде обикновено се отличават с екзотичен аромат, свежест, минерална нотка и дълготраен вкус. Тези сухи бели вина, съзрели върху фина утайка, понякога в дъбови бъчви, са много ценени заради техния наситен вкус, плътност и най-вече силно изразената минерална свежест, която се запазва в продължение на много години.
      Минималното естествено алкохолно съдържание по обем е 10,5 %.
      Общото алкохолно съдържание по обем е 13 %, след обогатяване.
      Съдържанието на ферментируеми захари (глюкоза и фруктоза) е по-малко от 3 грама на литър.
      
         Червени вина
      
      Червените вина са резултат от купажирането на сортове грозде или на вина. Цветът им е плътен, много наситен. Мирисът, напомнящ черни плодове и с много дискретен нюанс на печено, с времето се променя и придобива растителни нотки и дъх на подправки. Вкусът е като цяло наситен и изискан едновременно, танините са добре отлежали и забележително деликатни. Това са отличаващи се с качеството си вина, с добре изразени след няколко години стареене характеристики.
      Минималното естествено алкохолно съдържание по обем е 11 %.
      Общото алкохолно съдържание по обем е 13,5 %, след обогатяване.
      Максималното съдържание на ябълчна киселина е определено на 0,4 грама на литър.
      Съдържанието на ферментируеми захари (глюкоза и фруктоза) е по-малко от 3 грама на литър.
      5.   Винопроизводствени практики
      
      а.   Основни енологични практики
      
      
         Агротехническа практика
      
      Лозята са с минимална гъстота на насажденията от 5 000 растения на хектар. Междуредието не може да превишава 2 метра, а разстоянието между растенията в реда е не по-малко от 0,8 метра.
      Лозите се подрязват, като се използват резитба Гюйо, резитба „кордон Роая“ или „на чеп“, като се оставят най-много 10 очи на лоза.
      Напояването е забранено.
      
         Специфична енологична практика
      
      Всяка топлинна обработка на гроздето при температура над 40 °C е забранена. Не се допуска използването на парчета дърво при съзряването на вината. Не се допуска добавяне на танини. Общото алкохолно съдържание по обем на вината, след обогатяване, не надвишава 13,5 % за червените вина и 13 % за белите вина. Освен разпоредбите, посочени по-горе, по отношение на енологичните практики при вината трябва да са спазени задълженията, определени на равнището на ЕС и в Кодекса за селското стопанство.
      б.   Максимални добиви
      
      червено вино
      60 хектолитра от хектар
      бяло вино
      70 хектолитра от хектар
      6.   Определен район
      
      Беритбата на гроздето, винификацията, обработването и съзряването на вината, а само за червените вина — и бутилирането, се извършват на територията на следните общини от департамент Dordogne: Bonneville-et-Saint-Avit-de-Fumadières, Le Fleix, Fougueyrolles, Lamothe-Montravel, Monfaucon, Montcaret, Montazeau, Montpeyroux, Nastringues, Port-Sainte-Foy-et-Ponchapt, Saint-Antoine-de-Breuilh, Saint-Méard-de-Gurçon, Saint-Michel-de-Montaigne, Saint-Vivien и Vélines.
      7.   Основни сортове грозде
      
      
                   
               
               
                  Cabernet-Sauvignon N
               
            
                   
               
               
                  Cabernet franc N
               
            
                   
               
               
                  Cot N
               
            
                   
               
               
                  Muscadelle B
               
            
                   
               
               
                  Merlot N
               
            
                   
               
               
                  Semillon B
               
            
                   
               
               
                  Sauvignon gris G
               
            
                   
               
               
                  Sauvignon B
               
            8.   Описание на връзката (връзките)
      
      Географският район на вината с контролирано наименование за произход „Montravel“ се отличава от останалата част на района около Бержерак с геоморфоложката структура на своите хълмове, на чиято повърхност се среща специфичен варовик, съдържащ фосили на морски звезди. В обособения парцелиран район преобладават парцелите с добре отцедливи глинесто-варовикови почви по платото, както и склоновете с изцяло южно изложение.
      Желанието да се подчертае значимостта на това културно наследство намира израз в използването — при производството на червени вина — на по-голяма гъстота на засаждане в сравнение с тази в другите сектори в района на Бержерак, на специфично купажиране, при което преобладава сортът Merlot N, и на стремеж към производство на вина, предназначени за стареене, с дълго съзряване; едновременно с това не се допускат практики като използване на парчета дърво при съзряването на вината, добавяне на танини и топлинна обработка на гроздето при температура над 40 °C, нито използване на преси с непрекъснато действие или на кошове с монтирани ротационни лопаткови помпи.
      Червените вина съзряват в продължение на най-малко осемнадесет месеца, като през най-малко 3 от тях стареят в бутилки. Цветът им е плътен, много наситен. Мирисът, напомнящ черни плодове и с много дискретен нюанс на печено, с времето се променя и придобива растителни нотки и дъх на подправки. Вкусът е като цяло наситен и изискан едновременно, танините са добре отлежали и забележително деликатни. Макар че тези червени вина може да се дегустират още през първите години благодарение на своята свежест и плодов нюанс, това са отличаващи се с качеството си вина, с добре изразени след няколко години стареене характеристики. Включвайки в условията за производство продължителността на стареене в бутилки в определения географски район и в областта в непосредствена близост, членовете на общността си поставят за цел да опазят по-добре качеството и спецификата на продукта, а оттам — и репутацията на контролираното наименование за произход.
      Що се отнася до сухите бели вина, океанският климат с винаги висока влажност и съдържането на глина в почвите позволяват да се избегнат водният стрес и летните топлинни удари, като по този начин се улеснява оптималното зреене на гроздето. Тези вина се получават чрез купажиране на сортове грозде, при което преобладават основните сортове, като напр. Sémillon B и Sauvignon B или Sauvignon gris G. В рамките на различните купажи тези сортове бяло грозде обикновено се отличават с екзотичен аромат, свежест, минерална нотка и дълготраен вкус. Тези сухи бели вина, съзрели върху фина утайка, понякога в дъбови бъчви, са много ценени заради техния наситен вкус, плътност и най-вече силно изразената минерална свежест, която се запазва в продължение на много години.
      Най-старото свидетелство за лозаро-винарските традиции в „Montravel“ датира от 1080 г., когато бенедиктинските монаси от манастира в Saint-Florent de Saumur се установяват в общините Montcaret, Breuilh, Bonneville и Montravel. Те разорават необработваните дотогава земи, за да отглеждат двете свещени за общността култури — грозде и жито.
      Несъмнено най-известният производител на виното „Montravel“ е философът Мишел Ейкем дьо Монтен, кмет на Бордо, чиито лозя се простирали в подножието на кулата, в която обичал да се оттегля, за да пише: „лозята, които са градини и кътчета на удоволствие, на необичайна красота, и където научих до каква степен изкуството може умело да си послужи с едно разкривено, хълмисто и неравно място“.
      Ето какво пише през 1903 г. Едуар Фере, издател на книгата „Бержерак и неговите вина“, за географския район на „Montravel“: „червените вина са силни, с наситен цвят, изчистен вкус и някои реколти се доближават много до отличните вина на Кастийоне“.
      По този начин, чрез своя исторически капитал и чрез установяването си на определени места, контролираното наименование за произход „Montravel“ свидетелства за дълбока привързаност към лозарството, неразривно свързана с територията, на която хората са вложили труда си, за да могат чрез уменията си да изведат на преден план един оригинален и персонализиран продукт, радващ се на заслужена популярност и предлаган на пазара предимно в бутилки, както в случая на белите вината, така и на червените.
      9.   Други основни условия
      
      
         Област в непосредствена близост
      
      
         Правна уредба:
      
      Национална правна уредба
      
         Вид допълнително условие:
      
      Дерогация относно производството в обособения географски район
      
         Описание на условието:
      
      Областта в непосредствена близост, определена чрез дерогация за винификацията, обработването и съзряването на вината, а само по отношение на червените вина — и за бутилирането, се състои от територията на следните общини:
      
         департамент Dordogne: Bergerac, Saint-Laurent-des-Vignes, Saint-Seurin-de-Prats,
      
         департамент Gironde: Francs, Gardegan-et-Tourtirac, Gensac, Landerrouat, Les Lèveset-Thoumeyragues, Pineuilh, Saint-Avit-Saint-Nazaire и Saint-Emilion.
      
         По-обширна географска единица
      
      
         Правна уредба:
      
      Национална правна уредба
      
         Вид допълнително условие:
      
      Допълнителни разпоредби относно етикетирането
      
         Описание на условието:
      
      На етикетите на вината с контролирано наименование за произход „Montravel“ може да се посочва по-обширната географска единица „Sud-Ouest [South-west]“. Тази по-обширна географска единица може да се посочва и във всякакви брошури или върху съдовете. Размерите на буквите за по-голямата географска единица не надвишават — нито на височина, нито на ширина — размерите на буквите на контролираното наименование за произход.
      
         Бутилиране
      
      
         Правна уредба:
      
      Национална правна уредба
      
         Вид допълнително условие:
      
      Бутилиране в определения географски район
      
         Описание на условието:
      
      Червените вина съзряват най-малко до 31 март на втората година след годината на съответната реколта, като най-малко 3 месеца в рамките на този период стареят в бутилки.
      
         Препратка към публикуваната спецификация
      
      https://info.agriculture.gouv.fr/gedei/site/bo-agri/document_administratif-0d52a671-4b5e-4158-ab9f-a37fc2394688